钦定古今图书集成/理学汇编/经籍典/第077卷 > 易璇玑中 > 《论伐篇》第六
## 钦定古今图书集成/理学汇编/经籍典/第077卷 > 易璇玑中 > 《论伐篇》第六

立德以顺，立威以明，非顺不足以合众，非明不足以
加兵，威德并灭，而能用师行伐者，未之有也。是故《易》
象之中，凡言师者必取诸坤，言伐者必取诸离。盖坤
为众，于势为顺，于象为地。用得其道则有磐石之安，
用失其道则有土崩之危。此言师所以必取诸坤也。
离为干戈，于色为明，于象为火。用得其道则人望而
“畏之；用失其道，则有自焚之祸。”此言伐所以必取诸
《离》也。如地水师以容民畜众，雷地《豫》以建侯行师。地
中有山《谦》，而《谦》之上六曰“利用行师。”此皆取诸《坤》而
言之者也。如《既济》之九三言“高宗伐鬼方”，《未济》之九
四“震用伐鬼方”，“重明《离》”，而《离》之上九曰“王用出征，有
嘉折首。”此皆取诸《离》而言之者也。至于《明夷》之九三，
以离体在下，而曰：“明夷于南狩，得其大首”，则虽不言
伐而伐在其中矣。《比》之九五，以坤体在下，而曰“王用
三驱，失前禽，邑人不诫，吉”，则虽不言师，而师在其中
矣。虽然坤信为师矣，苟非得其时，亦不可用，非得其
道，亦不可行。如《泰》之上六，《泰》道已穷，言“城复于隍，勿
用行师”，则非其时故也。如《复》之上六，复势已凶，而言
“用行师”，终有大败，则失其道故也。离信为“伐”矣。然攻
其胜己，则有升陵之患，加之同类，则有伐邑之讥。攻
其胜己，《同人》之九三是也。加之同类，《晋》之上九是也。
此九三之戎所以不兴，而上九之道所以未光也。必
欲攻非胜己，伐非同类，时可则行，道违则止，莫如《豫》
之顺而《谦》之光乎。此《豫》之卦所以首言“利用行师”，而
《谦》之五所以独言“利用侵伐”也。案：《谦》之为象，有坤而
无离，有德而无威，适足以合众，未足以加兵，而乃骤
以侵伐言之，又不止言伐，且以侵人，则知谦顺之至，
无所施而不可也。然《谦》以一阳承于上卦之下，其势
未足，故必得五然后利也。《豫》以一阳为主，而据于下
卦之上，其势有馀，故不待五然后“利”也。顺以为威，则
逆者可除，谦以为德，则暴者可诛。圣人不得已而用
之者，顺之谓也。不敢为主而为客者，谦之谓也。以谦
顺行师，则非佳兵之谓也。为人君者，将用师行伐，而
每以谦顺行之，何所往而不利哉。